
Tyger, Tyger, burning bright
In the forests of the night,
What immortal hand or eye
Could frame thy fearful symmetry?
                                William Blake  

Περίληψη

Με αφορμή την εισαγωγή της έννοιας της συμμετρίας στο βιβλίο της Α΄ γυμνασίου, μετά από  18 χρόνια, παρουσιάζουμε έρευνα στους καθηγητές δευτεροβάθμιας εκπαίδευσης που πραγματοποιήθηκε το Σεπτέμβριο του 2007. Μελετάται η αποδοχή της έννοιας στο γυμνάσιο, ο  τρόπος διδασκαλίας της, και η ανάγκη καταλλήλων οδηγιών για την διδασκαλία της έννοιας, ως μέρος εκπαιδευτικής ύλης που συντελεί στην διαμόρφωση εκπαιδευτικών  ταυτοτήτων  τόσο των μαθητών όσο και των εκπαιδευτικών. 
Εισαγωγή
O William Blake, που χαρακτηρίζεται ως μυστικός Άγγλος ποιητής του 18ου,   δανείζεται την εικόνα της τρομερής συμμετρίας που συναντά στην όψη του τίγρη, θέλοντας να εκφράσει την απορία του για τον Δημιουργό και την δημιουργία στο φημισμένο ποίημα του “The Tyger” (sic). Ο Ian Stewart καθηγητής μαθηματικών στο πανεπιστήμιο του Warwick και ο Martin Golubitsky καθηγητής μαθηματικών και διευθυντής στο Ινστιτούτο Θεωρητικών και Τεχνολογικών Επιστημών του πανεπιστημίου του Houston, τιμώντας τον Blake, κατέθεσαν τις προσπάθειες τους για την κατανόηση και την αποκρυπτογράφηση των μυστικών της συμμετρίας στο βιβλίο τους με τίτλο “Είναι ο Θεός Γεωμέτρης; Η φοβερή συμμετρία.”.

Στην εργασία αυτή διερευνάται κατά πόσο  οι καθηγητές της δευτεροβάθμιας εκπαίδευσης θεωρούν το κεφάλαιο της ‘ συμμετρίας απαραίτητο εφόδιο των γνώσεών στην Ευκλείδεια  γεωμετρία που πρέπει να έχουν οι μαθητές του γυμνασίου,  σε ποια τάξη θα πρέπει να διδάσκεται και με ποιο τρόπο να γίνεται η εισαγωγή των σχετικών εννοιών. 
Θεωρητικό πλαίσιο
Η έννοια της συμμετρίας
Η λέξη συμμετρία (συν + μέτρο) χρησιμοποιείται ευρέως και κρύβει μια εγγενή πολυπλοκότητα. Έτσι κατά τον Weyl, από τη μια : το συμμετρικό σημαίνει κάτι που έχει καλές αναλογίες, που είναι καλά ισορροπημένο, υποδηλώνοντας  αυτή την ιδιαίτερη συμφωνία των πολλών μερών, με την οποία συγκροτείται ένα σύνολο. Από την άλλη με το όρο  αμφίπλευρη συμμετρία, θεωρείται η συμμετρία του αριστερού και δεξιού, που είναι αρκετά εμφανής στη  δομή των ανώτερων ζώων, ειδικά του ανθρώπινου σώματος.( Weyl 1991).
	Η εικόνα της ισορροπίας συνδέεται με την δεύτερη σημασία. Δοθέντος του σημείου Α και μιας ευθείας ε, μπορούμε  να λάβουμε το σημείο Α΄ μέσω μιας πορείας διαδοχικών ενεργειών ή μέσω μιας συνταγής 

Σχ.1


μετατόπισης των πραγμάτων (Stewart – Golubitsky 1995). Φέρε από το Α προς την ευθεία ε το κάθετο τμήμα ΑΜ. Προέκτεινε το κατά ίσο τμήμα, ώστε ΜΑ΄=ΑΜ. Τα σημεία Α και Α΄ που ονομάζονται συμμετρικά ή κατοπτρικά ως προς την ευθεία ε, ‘ισορροπούν’ως προς την ευθεία ε (Σχ.1).
	Ο αστερίας του Σχ.2μπορεί να περι-

στραφεί κατά γωνία 72ο και να δώσει τον αστερία του Σχ.3. Όλες οι δυνατές περιστροφές του αστερία  είναι πέντε. Αν πάρουμε 

Σχ.2

Σχ.3

Σχ.4


το συμμετρικό του αστερία, σύμφωνα με την ανωτέρω συνταγή που περιγράφεται στο Σχ.1, ως προς ευθεία που διέρχεται από μια κορυφή και την απέναντι εσοχή του, τότε θα πάρουμε το Σχ.4. Τέτοιοι κατοπτρισμοί υπάρχουν πέντε. Οι ανωτέρω μετασχηματισμοί του αστερία του Σχ.2, αντιστοιχούν στην συμμετρία ως προς σημείο και στην συμμετρία ως προς άξονα. Ο αστερίας έχει δέκα συμμετρίες. Οι ανωτέρω μετασχηματισμοί δεν είναι γεωμετρικά σχήματα, ούτε αριθμοί, ούτε τύποι. Είναι μαθηματικές έννοιες. 
Ας δούμε πως μυστικά μυούμε τους μαθητές στα μαθηματικά. Η αριθμητική είναι η επιστήμη των αριθμών. Η έννοια του αριθμού κατά τους αρχαίους Έλληνες ταυτίζεται με το πλήθος των ακεραίων μονάδων, χωρίς αυτό να συνεπάγεται ότι δεν γνώριζαν τους ασύμμετρους αριθμούς. Οι αριθμοί ως λύσεις μιας εξίσωσης είναι το αντικείμενο της Άλγεβρας. Γενικότερα η Άλγεβρα μελετά αλγεβρικές δομές  σύνολα, τα οποία είναι εφοδιασμένα με μια ή περισσότερες πράξεις σύνθεσης, δηλαδή μελετά τους νόμους που ισχύουν για τις πράξεις μεταξύ αριθμών, ή άλλων μαθηματικών οντοτήτων, όπως απεικονίσεων, πινάκων, διανυσμάτων. Η γεωμετρία είναι η επιστήμη του χώρου και των όψεών του ( με τον όρο γεωμετρία εννοούμε την Ευκλείδεια γεωμετρία). Η βασική μέθοδος απόδειξης του Ευκλείδη ήταν η ισότητα τριγώνων, δηλαδή όταν το ένα μπορούσε να τοποθετηθεί πάνω στο άλλο. Για να γίνει αυτή η τοποθέτηση έπρεπε το ένα τρίγωνο να μετακινηθεί. Αλλά κατά την μετακίνηση έπρεπε να μείνει αναλλοίωτο. Ο μετασχηματισμός που αφήνει ένα αντικείμενο της γεωμετρία αμετάβλητο είναι η συμμετρία. Το σύνολο των συμμετριών έχει μια δομή. Αυτή η δομή στην οποία συνυπάρχει η Άλγεβρα και η γεωμετρία είναι η έννοια της ομάδας και ονομάζεται ομάδα συμμετρίας του αντικειμένου. Οι αριθμοί μετρούν μεγέθη, ενώ οι ομάδες μετρούν τη συμμετρία (Armstrong, 2002). Όμοια και η οπτική τάξη δηλαδή η συμμετρία της εικόνας του τίγρη μπορεί  να αναλυθεί με όρους των αναλλοίωτων ομάδων μετασχηματισμών. Ήτοι, ο τίγρης έχει αξονική συμμετρία γύρω από την ευθεία y = 0 που διέρχεται ανάμεσα από τα μάτια του, δεν αλλάζει (μένει αναλλοίωτος) με τον μετασχηματισμό: x΄=-x, y΄=y. Ο Klein λοιπόν θεωρεί τις συμμετρίες θεμελιώδεις έννοιες. Η Γεωμετρία είναι πια η μελέτη των γεωμετρικών αντικειμένων που παραμένουν αναλλοίωτα κάτω από τη δράση μιας ομάδας μετασχηματισμών. Μέσα από εικόνες απτής πραγματικότητας, που ανάγονται σε μαθηματικά αντικείμενα που αντιστοιχούν σε έναν αριθμό, οι μαθητές έρχονται σε επαφή με τις μαθηματικές έννοιες.
Η συμμετρία στη δευτεροβάθμια εκπαίδευση

Το 1935 εισάγεται η έννοια της συμμετρίας στην εκπαίδευση για μαθητές του λυκείου από το αναλυτικό πρόγραμμα, ενώ το αντίστοιχο βιβλίο (Νικολάου, 1938) εκδίδεται τρία χρόνια αργότερα. Στο πρώτο κεφάλαιο ορίζονται η κεντρική και ακολούθως η αξονική συμμετρία. Ορίζεται πότε δύο σημεία είναι συμμετρικά ως προς ένα άλλο σημείο και πότε είναι συμμετρικά ως προς μια ευθεία. 

Το 1961 έχουμε νέο αναλυτικό πρόγραμμα. Η συμμετρία εισάγεται στην Γ΄ Γυμνασίου με το ίδιο βιβλίο σε απλούστερη μορφή. Τα νέα αναλυτικά προγράμματα του 1964 εισάγουν τη συμμετρία στην Α΄ τάξη Γυμνασίου (Μπούσγος, 1964). Για τη μέθοδο διδασκαλίας συνιστάται ως αφετηρία να βρίσκονται πραγματικές καταστάσεις από τις οποίες θα γίνεται σταδιακή μετάβαση στις μαθηματικές εκφράσεις. 

Από το 1969 η συμμετρία διδάσκεται στο γυμνάσιο από το (Νικολάου, 1968) ενώ στο Λύκειο διδάσκεται η συμμετρία στο χώρο (Κανέλλος, 1975). Έτσι στο Λύκειο την περίοδο αυτή εισάγονται οι έννοιες των σημειακών μετασχηματισμών στο επίπεδο, όπως η μεταφορά, συμμετρία, στροφή, ομοιοθεσία. 

Το 1976 η συμμετρία διδάσκεται στην Α΄ Γυμνασίου από το βιβλίο (Κατσαρλίνου & Μπαϊμπά, 1976). Η αξονική συμμετρία δίνεται ως δίπλωση και στη συνέχεια ορίζεται όμοια ορίζεται η κεντρική συμμετρία. 

Το 1979 η αξονική συμμετρία διδάσκεται στην Α΄ γυμνασίου από το (Πατεράκης, κ.α. 1979). Το 9ο  κεφάλαιο αρχίζει με τη χαρακτηριστική ιδιότητα της μεσοκαθέτου ευθυγράμμου τμήματος. Ακολουθεί ο ορισμός του συμμετρικού σημείου και σχήματος ως προς άξονα. Στη συνέχεια εντοπίζονται σχήματα με άξονα συμμετρίας. 

Στη Β΄ γυμνασίου στο κεφάλαιο των απεικονίσεων, μετά την έννοια της συνάρτηση και του μετασχηματισμού ακολουθούν οι παράγραφοι: έννοια της αξονικής συμμετρίας, σχήματα με άξονα συμμετρίας, συμμετρία ως προς κέντρο, σχήματα με κέντρο συμμετρίας. Για πρώτη φορά στο γυμνάσιο έχουμε τη συμμετρία ως μετασχηματισμό. (Γαγάτσης,  Ντίνας,1994). 

Η διδασκαλία των μαθηματικών εννοιών γενικά και της συμμετρία ειδικά στο βιβλίο της Β΄ Γυμνασίου (Αλιμπινίσης, κ.α. 1998) αρχίζει με το διαισθητικο-ενορατικό μοντέλο και προχωρά στην θεωρητική θεμελίωση. Το βιβλίο των οδηγιών (ΟΔΗΓΙΕΣ ΓΙΑ ΤΗ ΔΙΔΑΣΚΑΛΙΑ ΤΩΝ ΜΑΘΗΜΑΤΙΚΩΝ, 1991), αναφέρει πως “σημείο εκκίνησης είναι πάντοτε οι καθημερινές εμπειρίες και γνώσεις των μαθητών ενώ η διδακτική πορεία είναι επαγωγική. Έτσι θα εξετάζονται αρχικά συγκεκριμένες καταστάσεις και περιπτώσεις, μετά θα γίνει η μαθηματικοποίηση, η οποία θα οδηγεί στη διαμόρφωση αντίστοιχων εννοιών και ενδεχομένως επέκτασή τους”. Με αυτή τη μορφή το κεφάλαιο για την συμμετρία διατηρήθηκε στη Β΄ Γυμνασίου μέχρι το 2006.
 
Το σχολικό έτος 2007-2008 μετά από 19 χρόνια η συμμετρία εισάγεται στην Α΄ γυμνασίου (Βανδουλάκης, κ.α., 2007). Το βιβλίο αποτελείται από τρία  μέρη:

ΜΕΡΟΣ Α΄ ΑΡΙΘΜΗΤΙΚΗ – ΑΛΓΕΒΡΑ, ΜΕΡΟΣ Β΄ ΓΕΩΜΕΤΡΙΑ,  ΜΕΡΟΣ  Γ΄ ΠΑΡΑΡΤΗΜΑ.

 Το ΜΕΡΟΣ Β΄ ΓΕΩΜΕΤΡΙΑ έχει τρία κεφάλαια:

ΚΕΦΑΛΑΙΟ 1Ο-Βασικές γεωμετρικές έννοιες, ΚΕΦΑΛΑΙΟ 2Ο-Συμμετρία, 
ΚΕΦΑΛΑΙΟ 3Ο-Τρίγωνα-Παραλληλόγραμμα-Τραπέζια. 

Ακολουθεί δραστηριότητα μαθηματική κατασκευής ισοσκελές τριγώνου με τη διάμεσο, για να ακολουθήσει ο ορισμός των συμμετρικών σημείων ως προς άξονα.
Ψυχολογία και συμμετρία
Το πρόβλημα των δράσεων σώματος που συμβάλλουν στην συγκρότηση εικόνας, περιγράφεται με διάφορα μοντέλα, από τους (Edelman 1996) , (Glasersfeld 1995). Η όραση είναι η λειτουργία στην οποία βασίζονται τα ζώα ώστε να ικανοποιείται η διάδρασή τους με το περιβάλλον. Επι πλέον η λειτουργία της χωρικής οπτικής αντίληψης απαιτεί την αντίληψη των χαρακτηριστικών της χωρικής διάταξης όπως το μέγεθος, η απόσταση, το σχήμα και ο προσανατολισμός (Sedgwick, 2001). Επειδή το περιεχόμενο των πληροφοριών για τα πεπερασμένα αντικείμενα δεν μπορεί να καθοριστεί και να μετρηθεί  ανεξάρτητα από την αντιπροσώπευση τους ( Kanizsa, 1979),  οι ψυχολόγοι τείνουν  να συσχετίσουν το περιεχόμενο πληροφοριών με την έννοια της γεωμετρικής κανονικότητας, ειδικά με τη συμμετρία  (Attneave, 1955).  Το ανθρώπινο οπτικό  σύστημα όταν έρχεται αντιμέτωπο με τις μερικές πληροφορίες,  που υποτίθεται ότι προτίμησε την απλούστερη ερμηνεία, θα έτεινε να δει  τα ιδιαίτερα περιττά ή διαμορφωμένα αντικείμενα με το χαμηλό περιεχόμενο πληροφοριών (Attneave, 1954).  Κατά συνέπεια, η συμμετρία είναι σημαντική επειδή επιτρέπει μια εικόνα να αντιπροσωπευθεί αποτελεσματικά  (Barlow and Reeves, 1979). Ως εκ τούτου η διδασκαλία της από τις πρώτες τάξεις του γυμνασίου κρίνεται διδακτικά απαραίτητη.
Παιδαγωγική ταυτότητα
Από ψυχολογική άποψη η έννοια της ταυτότητας απορρέει από την άποψη που έχει το υποκείμενο για τον ίδιο του τον εαυτό (Harter, 1998). Όμως την τελευταία πενταετία οι εκτιμήσεις της έννοιας της ταυτότητας έχουν βασισθεί στις κοινωνικές και κοινωνικο-πολιτιστικές θεωρίες (Wenger, 1998, Nasir, 2002). Κατά τον (Bernstein, 1996), παιδαγωγική ταυτότητα είναι το αποτέλεσμα της θεμελίωσης μιας σταδιοδρομίας σε μια συλλογική βάση. Η διάρκεια της πορείας ενός μαθητή είναι μια σταδιοδρομία στη γνώση, στην ηθική και στη κοινωνική ένταξη. Τα σχολεία και πιο ειδικά οι εκπαιδευτικοί μεταδίδουν την  θεσμοθετημένη από το κράτος παιδεία που είναι ένας σημαντικός ρυθμιστής  της κοινωνικής τάξης. Συνεπώς οι μαθητές και οι εκπαιδευτικοί βρίσκονται εμπλεκόμενοι σε κοινές πρακτικές. Δηλαδή στην προσπάθεια επίτευξης ενός στόχου τα άτομα είτε είναι μαθητές είτε είναι εκπαιδευτικοί, μεταφέρουν και ποικιλία από προοπτικές και εξειδικεύσεις που έχουν σαν αποτέλεσμα νέες μορφές νοήματος και κατανόησης που προκύπτουν και δημιουργούν την περιστασιοποιημένη (situated) πρακτική στην οποία συμμετέχουν τα άτομα (Πόταρη, κ.α., 2005). Σε μια κοινότητα εναλλακτικής διδακτικής πρακτικής  η εφαρμογή της εκπαιδευτικής πράξης με νέο υλικό (π.χ. την εισαγωγή μιας μαθηματικής έννοια) απαιτεί την ανάπτυξη ενός ρεπερτορίου αρχών και δράσεων για την υλοποίησή του. Αυτό έχει ως αποτέλεσμα την ανάπτυξη κατά την διάρκεια της εκπαίδευσης τόσο της παιδαγωγικής ταυτότητας του μαθητή όσο και ταυ εκπαιδευτικού. 
Μεθοδολογία
Η συλλογή των στοιχείων βασίστηκε σε ένα ερωτηματολόγιο που δόθηκε σε καθηγητές της β/θμιας εκπαίδευσης το Σεπτέμβριο του 2007. Πήραν μέρος 62 εκπαιδευτικοί από τους οποίους 39 ήταν άνδρες και 23 γυναίκες. Από αυτούς 12 είχαν μέχρι 7 χρονιά υπηρεσίας, 14 μέχρι15 και 36 άνω των 15 χρόνων.
Αποτελέσματα

Ο πίνακας 1 δείχνει τις απαντήσεις των ερωτηθέντων αν θα πρέπει να διδάσκεται η συμμετρία στο γυμνάσιο.

	ΟΧΙ
	ΝΑΙ (Σε ποια τάξη;)

	
	Α΄ 
	Β΄ 
	Γ΄ 

	13%
	26%
	50%
	1%

	Πίνακας 1


Τα αποτελέσματα δείχνουν ότι ένα μεγάλο ποσοστό αποδέχεται  την διδασκαλίας στο γυμνάσιο, αλλά το μεγαλύτερο ποσοστό θέλει την συμμετρία στη Β΄ γυμνασίου και όχι στην Α΄ Υπάρχει και ένα ποσοστό 13%που δεν θεωρούν τη διδασκαλία της συμμετρία στο γυμνάσιο .
Ο πίνακας 2 δείχνει τις απαντήσεις των ερωτηθέντων για τη σειρά διαπραγμάτευσης της κεντρικής και αξονικής συμμετρίας.

	Πρώτα αξονική συμμετρία – Μετά κεντρική συμμετρία
	54%

	Πρώτα κεντρική συμμετρία - Μετά αξονική συμμετρία
	46%

	Πίνακας 2


Τα αποτελέσματα δείχνουν ότι πρώτα πρέπει να διδάσκεται η συμμετρία ως προς άξονα. Υπενθυμίζουμε πως στο (Νικολάου, 1938), πρώτα δινόταν ο ορισμός πότε δυο σημεία λέγονται συμμετρικά ως  προς άλλο σημείο.
Ο πίνακας 3 δείχνει τις απαντήσεις των ερωτηθέντων για τον καταλληλότερο τρόπο διδασκαλίας ως εισαγωγή  στη συμμετρία.
	Από συγκεκριμένες πραγματικές καταστάσεις - Σε μαθηματική έκφραση.
	88%

	Από μαθηματική έκφραση - Σε συγκεκριμένες                                                 πραγματικές καταστάσεις.
	12%

	Πίνακας 3


Τα αποτελέσματα δείχνουν πως η διδασκαλία της συμμετρίας πρέπει να ξεκινά με πραγματικές καταστάσεις και να έπεται η μαθηματική έκφραση της έννοιας.
Ο πίνακας 4 δείχνει τις απαντήσεις των ερωτηθέντων για το πόσο συχνά δίδασκαν το κεφάλαιο της συμμετρίας.

	Καθόλου
	Μερικές φορές
	Πάντα

	7%
	48%
	45%

	Πίνακας 4


Τα αποτελέσματα δείχνουν πως ένα μεγάλο ποσοστό μερικές φορές δεν δίδασκε το κεφάλαιο της συμμετρίας.
Ο πίνακας 5 δείχνει τις απαντήσεις των ερωτηθέντων για πιο λόγο δεν δίδασκαν το κεφάλαιο της συμμετρίας.
	Δεν το θεωρώ απαραίτητο
	Δεν γίνεται κατανοητό
	Δεν έχω χρόνο
	Άλλος λόγος

	
	
	7%
	

	Πίνακας 5


Όταν δεν διδάσκονταν η συμμετρία αιτία ήταν η έλλειψη χρόνου. 
Ο πίνακας 6 δείχνει τις απαντήσεις των ερωτηθέντων αν διαβάζανε τις οδηγίες του Π.Ι. για το κεφάλαιο της συμμετρίας.

	Ποτέ
	Μερικές φορές
	Πάντα

	6%
	47%
	47%

	Πίνακας 6


Τα αποτελέσματα δείχνουν πως μεγάλα ποσοστά συμβουλεύονταν τις οδηγίες του Π.Ι. σχετικά με τη διδασκαλία της συμμετρίας και ως εκ τούτου κρίνεται απαραίτητη η έγκυρη αποστολή στα σχολεία.
Συμπεράσματα

Από τα  αποτελέσματα της έρευνας εξάγονται ενδιαφέροντα συμπεράσματα που ενδεχομένως να προσφέρουν αφετηρία βελτιώσεων. Η συμμετρία στο νέο βιβλίο ορίζεται με έναν ενδιαφέροντα ποιητικό και γριφώδη τρόπο:
Τι είναι συμμετρία; Ο ποιητής θα έλεγε: ό,τι φοριέται από την ανάποδη. Ό,τι διπλώνει και ταιριάζει, ό,τι στρίβει και «συμπίπτει». Μόνο η φαντασία δεν έχει καθόλου συμμετρία. Γι’αυτό η συμμετρία χρειάζεται και λίγη φαντασία. Αν αυτή ακριβώς τη φαντασία τη φορέσουμε ανάποδα, θα μας βγει όλη η γεωμετρία.
Η εισαγωγή της έννοιας των συμμετρικών σημείων με τη δραστηριότητα Β.2.1 γίνεται με μαθηματικό πρότυπο. Πουθενά στο περιβάλλον τους οι μαθητές δεν θα δουν το μαθηματικό σχέδιο της δραστηριότητας Β.2.1. Ο τρόπος αυτός δεν υποστηρίζεται από την σύγχρονη διδακτική προσέγγιση. Τα αποτελέσματα του πίνακα 3, των απαντήσεων των καθηγητών συμφωνούν με την ανωτέρω παρατήρηση. Στη δραστηριότητα Β.2.2. υπάρχουν εικόνες φυσικών όντων που διαθέτουν συμμετρία,  σχέδια τα  οποία γι’ αυτό το λόγο έπρεπε να προηγηθούν. Έτσι θα υπήρχε η συμβατότητα με τις οδηγίες των ΔΕΠΠΣ. Επί πλέον θα αναδεικνύονταν η ύπαρξη της συμμετρίας στη φύση, με νοητικό αποτέλεσμα ότι η συμμετρία ως τάξη, ομορφιά και τελειότητα γίνεται αντικείμενο των μαθηματικών. Το να αναγνωρίζουν οι μαθητές μαθηματικές έννοιες  στην τέχνη ή τη φύση σημαίνει ότι η τέχνη και η φύση μπορούν να περιγραφούν με μαθηματικούς όρους.

Αλλά όπως η εκμάθηση να εκτιμάται η τέχνη και η μουσική, όπου κανείς μαθαίνει τι να ψάξει σε ένα έργο ζωγραφικής, και τι να αφουγκράζεται  όσον αφορά ένα κομμάτι της μουσικής μιας ιδιαίτερης περιόδου,  ομοίως πρέπει κανείς να διδαχθεί πώς να αναζητήσει  τις συμμετρικές σχέσεις. Η έλξη προς τη  συμμετρία μπορεί να συμβαίνει  φυσικά, αλλά  η εκμάθηση πώς να χρησιμοποιείται η συμμετρία είναι κάτι που  πρέπει να διδαχθεί (Dreyfus and Eisenberg, 1990). Η εισαγωγή της συμμετρία στην Α΄ τάξη Γυμνασίου είναι αφορμή για την ανάπτυξη παιδαγωγικής ταυτότητας των εκπαιδευτικών και των μαθητών αφού αμφότεροι καλούνται να δοκιμαστούν με το υλικό της συμμετρίας το οποίο είναι έντονα εγκαθιδρυμένο μέσα στο κοινωνικοπολιτισμικό πλαίσιο. 

Abstract
The purpose of the study was to examine if middle school teachers consider the concept of symmetry didactically be place between in middle school. Because of the mathematical and social-culture value of symmetry, symmetry has an important role in pedagogical identity of students and teachers. 

